
1. Contextul economico-social şi politic al campaniei pentru alegerile europene 

În luna septembrie 2013, Preşedintele Comisiei Europene, José Manuel Barroso, a lansat, prin ultimul discurs anual despre Starea Uniunii Europene, campania pentru restabilirea încrederii în instituţiile de la Bruxelles şi pentru chemarea alegătorilor la votul din 22 - 25 mai 2014. 
În discurs se afirma că, după anii dificili ai crizei, erau în pericol atât credibilitatea Uniunii Europene, cât şi rata de participare a cetăţenilor la scrutinul pentru Parlamentul European. În acest context, absenteismul masiv ar afecta principala miză care este însăşi finalitatea proiectului european, care, după mai bine de 60 de ani de istorie a integrării, se află într-un punct critic al evoluţiei sale politico-instituţionale. 
În discursul său, José Manuel Barroso recunoaşte explicit acest impas, arătând că starea Uniunii Europene s-a înrăutăţit faţă de acum cinci ani, pe toate palierele de evaluare: politic, economic, social. Preşedintele Comisiei a subliniat că Uniunea Europeană a rezistat crizei, Europa fiind incomparabil mai sigură şi mai prosperă astăzi decât era acum 100 de ani, când începea primul război mondial, al cărui centenar va fi marcat anul viitor, chiar înaintea alegerilor europarlamentare. 
Criza a avut însă cosecinţe sociale majore: şomajul inacceptabil, cu niveluri de peste 27% în Grecia şi Spania dar cu valori ridicate în aproape toate statele sudice, ruinează în special şansele generaţiei tinere. Întemeierea de noi familii a devenit de asemenea problematică şi s-a redus considerabil, îndeosebi în ţările cele mai puternic afectate de criză. 
Din punct de vedere politic, populismul, naţionalismul, euroscepticismul şi xenofobia au scoruri electorale ridicate în Marea Britanie, Olanda, Danemarca, Italia, Grecia, Ungaria etc. În Raport se sublinia că această criză structurală a fost declanşată de diferenţele prea mari, cronicizate, între cheltuieli şi venituri, între consum şi resurse. Aceasta a fost, în esenţă, viziunea conservatoare a Partidului Popular European asupra crizei, pe care s-au fundamentat politicile de austeritate ale guvernelor de centru-dreapta. 

În aceeaşi perioadă, într-un raport al organizaţiei nonguvernamentale pentru lupta împotriva sărăciei Oxfam, intitulat Capcana austerităţii
, se sublinia că modelul european este în prezent direct contestat de politicile de austeritate prost concepute.
Raportul acuză declinul drepturilor sociale, tăierile radicale din bugetele securităţii sociale, sănătăţii şi educaţiei, reducerea drepturilor angajaţilor şi fiscalitatea inechitabilă, principii de bază în ultimii trei ani ale măsurilor economice adoptate în scopul redresării finanţelor publice în Europa. În raport se afirma că, în anul 2011, în cadrul Uniunii Europene 120 de milioane de persoane trăiau sub pragul sărăciei' (mai puţin de 60% din venitul mediu), iar numărul acestora ar putea creşte cu 15 până la 25 de milioane dacă măsurile de austeritate vor continua', ridicând la peste un sfert din totalul populaţiei numărul celor ameninţaţi de sărăcie, chiar dacă aceştia ar avea un loc de muncă. În raportul Oxfam se nega eficienţa măsurilor excesive de reducere a datoriei care au afectat creşterea economică şi au dus la noi recorduri ale ratei şomajului şi a căror oportunitate face în prezent obiectul dezbaterilor în rândul iniţiatorilor acestora. Raportul sublinia, de asemenea, adâncirea inegalităţilor, în favoarea a 10% dintre cei mai bogaţi europeni. Ţările care au aplicat un regim de austeritate, Grecia şi Portugalia, în schimbul unui ajutor financiar din partea UE-FMI, dar şi Spania şi Marea Britanie se vor situa în curând printre ţările cele mai inechitabile din lume, dacă nu îşi modifică politicile. În acest context, în raport se  afirma că trebuie schimbată această politică, Uniunea Europeană trebuind să apere un nou model economic şi social, bazat pe o fiscalitate echitabilă şi investiţii publice. 

Luarea deciziilor în cadrul Uniunii Europene este o problemă amplu dezbătută şi criticată la nivelul societăţilor din Europa. Liderii Parlamentului European au subliniat că singurul mod de a legitima și influenţa procesul de luare a deciziilor în UE este prin intermediul Parlamentului European
. Alţi lideri ai Parlamentului European au afirmat că Parlamentul European este Camera cetățenilor europeni, fiind vocea cetățenilor în procesul de luare a deciziilor la nivelul Uniunii Europene
. În acest context, este important ca cetăţenii europeni să ştie ce decizii se iau la "Bruxelles" (sau Strasbourg) și cum pot influența ei aceste decizii că cele mai multe legi sunt create la nivel UE, ceea ce face ca Parlamentul European să fie cel puțin la fel de puternic ca orice parlament național. În prezent, datele cercetărilor arată că există percepția opiniei publice europene că procesul de luare a deciziilor politice la nivelul UE pe durata crizei economice actuale nu a avut o legitimitate clară. Alegerile europene oferă posibilitatea ca alegătorii europeni  să determine, prin votul lor, majoritățile politice din Parlament, stabilind tendințele pentru elaborarea legislației, corectând politicile greșite și influenţând dezbaterile politice în viitorii cinci ani după alegeri. 


Tratatul de la Lisabona care a intrat în vigoare la 1 decembrie 2009  prevede (în articolul 17, paragraful 7 al TUE) că Parlamentul European alege Preşedintele Comisiei Europene, şeful executivului Uniunii Europene, bazându-se  pe propunerile Consiliului European, propuneri care iau în considerare rezultatele alegerilor europene. În anul 2014, la alegerile pentru Parlamentul European se va aplica pentru prima dată această dispoziţie. La aceste alegeri alegătorii vor vota pentru un deputat al unui partid politic european, cunoscând candidatul acestui partid la preşedinţia Comisiei Europene.  
În acest context, miza pentru instituţia Parlamentului European este încercarea de a impune astfel rezultatele alegerilor drept criteriu în stabilirea conducerii Comisiei
. Până acum, alegerea a fost făcută de către liderii naţionali în Consiliu, cu aprobarea deputaţilor europeni. În acest proces, mai multă democraţie ridică noi probleme. Oricum, situaţia rămâne complexă şi dificilă, întrucât întreaga Comisie Europeană va fi formată din alţi comisari, numiţi de guverne, iar propunerile trebuie să fie aprobate de către Consiliul de Miniştri (care reprezintă guvernele naţionale), precum şi de către Parlamentul European. Parlamentul va alege Preşedintele Comisiei Europene, dar o va face în urma propunerilor înaintate de şefii de stat şi de guvern, reuniţi în cadrul Consiliului European, aceştia încercând să-si păstreze prerogativele. Constituirea Comisiei se va face în funcţie de raportul de forţe politice, numirile se vor face în raport de  majorităţile existente din fiecare stat membru. 

În prezent, dimensiunea parlamentară a instituţiilor europene este apărată de Preşedintele forumului legislativ european, Martin Schulz, iar Preşedintele Consiliului, Herman Van Rompuy, susţine faptul că, în principal, Consiliul European este cel îndreptăţit să decidă succesiunea lui José Manuel Barroso. În concluzie, din punct de vedere instituţional şi politic, "parlamentarizarea" vieţii politice europene nu întruneşte consensul tuturor. Comisia Europeană, presupusă de fapt să servească interesului general, este în prezent o instituţie foarte criticată, pentru gestiunea crizei zonei euro, acţiune în care a fost influenţată de către guverne şi de Banca Centrală Europeană. Alegerea preşedintelui său, după aflarea rezultatelor campaniei electorale proeuropene, ar putea să dea o legitimitate sporită aceste instituţii şi ar amplifica rolul Parlamentului Europea. 


În general se apreciază că, de la ultimele alegeri europene, Parlamentul European a dobândit mai multă forţă politică, din perspectiva trasării direcțiilor politice în Europa. Un Parlament European mai puternic a  înseamnat mai multă influență, o capacitate mai mare de a face față propriilor probleme, de a schimba ceea ce trebuie schimbat
. 

De cealaltă parte, criticii acestei instituţii, precum Nigel Farage, liderul Partidului Independenţei Marii Britanii, arătau că această instituţie este una dintre cele mai puţin importante din sistemul instituţiilor comunitare fiind “singurul Parlament din lume care nu poate lua singur iniţiativa propriei legislaţii”, are o putere mai mică decât cel care conduce Comisia Europeană sau Consiliul European. Încrederea în instituţiile UE este la un minim istoric, iar cetăţenii simt că nu au nicio influenţă asupra deciziilor luate la Bruxelles. Prezenţa la vot la alegerile europene a scăzut sistematic la fiecare scrutin din 1979 şi până acum.

Campania pentru alegerile europarlamentare a început aşadar în condiţii economico-sociale dificile şi tensionate, fiind aplicate pentru prima dată noi prevederi referitoare la alegerea indirectă a Preşedintelui Comisiei Europene, ceea ce a determinat ca miza alegerilor europarlamentare să devină foarte importantă.

Conform analiştilor europeni, dincolo de confruntarea dintre aceste personalităţi politice candidate la funcţia de preşedinte al Comisiei Europene, economia va fi tema centrală a campaniilor naţionale, în centru aflându-se confruntarea dintre austeritate şi creşterea economică ce domină dezbaterile politice de la nivel naţional, după începerea crizei zonei euro în anul 2010
. Din această cauză, alegerile desfăşurate la nivel naţional au devenit europene, întrucât problemele economice europene domină din ce în ce mai multe dezbaterile din cele mai multe state membre. 
În Spania, Italia, Franţa au fost organizate alegeri în această perioadă şi s-a putut constata că gestionarea crizei a avut un rol important fiind respinsă sau acceptată de electorat. Campania electorală pentru alegerile europene va fi asemănătoare confruntându-se adepţii politicilor de austeritate, în principal partidele de centru-dreapta, cu partidele susţinătoare ale măsurilor sociale şi de stimulare a creşterii economice. 
Reacţiile sociale puternice la măsurile determinate de criză au stimulat populismul, euroscepticismul şi naţionalismul, iar încrederea în Uniunea Europeană, conform datelor anchetelor Eurobarometru, a scăzut considerabil. Peste 60% din europeni nu mai au încredere în Uniunea Europeană, dublu cât datele din anul 2007.

Strategia de comunicare a Uniunii Europene a încercat să centreze dezbaterile din ultima perioadă pe tema valorilor comune ale Europei, construind o poveste a Europei capabilă a se uni şi construi un viitor comun, mizând pe unitatea sa culturală.  În acest context, alegerile europene vor constitui un răspuns al electoratului european la problemele economico-sociale cu care se confruntă, precum şi la strategiile de răspuns ale instituţiilor europene. Alegerea indirectă a candidaţilor pentru funcţia de preşedinte al Comisiei Europene va fi un mod de a evalua concret modul în care sistemul instituţiilor europene vor ţine cont de deciziile electoratului european. 

 
2. Etapele campaniei electorale pentru alegerile europene 

Conform situaţiei prezentate de site-ul Parlamentului European, alegeri europene se vor desfăşura în perioada 22 - 25 mai 2014, la date diferite, după cum urmează: 22 mai în Olanda, Marea Britanie; 23 mai în Irlanda, Republica Cehă prima zi; 24 mai în Cipru, Franta, Italia prima zi,  Letonia, Malta, Slovacia; 25 mai în Germania, Austria, Belgia, Bulgaria, Croatia, Spania, Estonia, Finlanda, Franţa, Grecia, Italia a doua zi, Lituania, Luxemburg, Polonia, Portugalia, Romania, Suedia, Slovenia.

Campania electorală pentru alegerile europene 2014 se va desfăşura sub sloganul Dar de data aceasta este diferit! Campania va avea patru etape: 
• prima etapă a început cu prezentarea sloganului Acţionează. Reacţionează. Decide.-  fază în care s-au explicat noile puteri ale Parlamentului European și modul în care acestea îi influențează locuitorii din UE; 
• faza a doua, derulată din octombrie până în februarie 2014, s-a axat pe cinci teme principale - economia, calitatea vieții, locurile de muncă, banii și UE în lume - prin intermediul unor serii de evenimente interactive în orașele europene; 
• faza a treia, campania electorală propriu-zisă, va începe în februarie și se va concentra pe datele alegerilor, 22-25 mai 2014. Aceste date vor fi adăugate pe logo pe măsură ce se vor apropia alegerile; după alegeri, 
• faza finală se va concentra pe nou alesul Parlament European, pe alegerea noului Președinte al Comisiei Europene și pe inaugurarea noii Comisii.  

Pe data de  10 septembrie 2013, Parlamentul European a lansat campania de informare referitoare la alegerile europene, aceasta continuând și după alegerile propriu-zise, până când noul Parlament va alege următorul Președinte al Comisiei Europene
. 

La debutul acestei campanii, pe site-ul Parlamentului European a fost publicat un material de mobilizare a electoratului european în care se afirma că Europa se confruntă cu mari provocări, fiind necesar ca să îşi asume anumite opțiuni, iar cetăţenii  trebuie să îşi spună părerea în privința acestor opțiuni, nu doar la vot, ci cu fiecare decizie luată, zi de zi. Parlamentul European decide în privința legilor europene în toate domeniile vieții, în privința sumelor de bani cheltuite din bugetul Uniunii Europene, în anii ce urmează, ținând cont de interesul colectiv al tuturor europenilor. În urma viitoarelor alegeri, Parlamentul European este cel care va alege conducerea executivului, pe baza opţiunilor exprimate prin vot. De aceea, pentru prima dată,  Acum este cu adevărat altfel a devenit deviza campaniei pentru alegerile europene.


Logoul şi sloganul alegerilor europene - Acţionează. Reacţionează. Decide. – subliniază, de asemenea, ideea că alegătorii europeni pot să își exercite puterea prin buletinul de vot pentru a determina viitorul Europei. Pe site-ul forumului legislativ european s-a explicat fiecare element al sloganului, precizându-se, că îndemnul Acţionează se referă la faptul că Europa şi cetăţenii ei traversează vremuri dificile, iar aceştia au acum posibilitatea ca, prin intermediul Parlamentului European, să aibă mai multă putere de a schimba lucrurile.  

Prin votul care va duce la configurarea Parlamentului European se va putea influența deciziile care afectează direct existența și, de asemenea, viețile a peste 500 de milioane de oameni. În acest mod, fiecare cetăţean poate acționa și se poate implica în orice cauză. În acest sens, Parlamentul European este reprezentantul fiecăruia dintre cetăţeni și acționează în numele lor. Deciziile se bazează pe ceea ce contează pentru cetăţean şi împreună, parlamentul şi cetăţenii, vor putea face ca lucrurile să se întâmple. 
Reacţionează se referă aşadar la faptul că cetăţenii pot face cu adevărat diferența, pot apăra ce merită păstrat, pot schimba ceea ce trebuie schimbat, pot critica, făcându-şi cunoscută părerea și reacționând. Calea europeană nu înseamnă o singură viziune sau un singur țel; ci șanse egale pentru fiecare opinie. În acest context, Parlamentul European există pentru a reacționa la cererile cetăţenilor și pentru a lupta pentru lucrurile care contează pentru ei. Parlamentul European ascultă multitudinea de voci ale Europei și dă răspunsuri, oferind soluții viabile. 
Astfel, prin intermediul Parlamentului European, cetăţenii pot Decide, având un impact direct asupra viitorului lor și al generațiilor următoare. Fiecare dintre acțiunile și reacțiile cetăţenilor vor fi urmate de rezultate. Deciziile pe care le vor lua împreună, vor avea impact asupra vieții de zi cu zi a mai bine de jumătate de miliard de cetățeni europeni. Responsabilitatea Parlamentului European este să facă lucrurile să funcționeze pentru toți, iar acest lucru se va realiza împreună cu cetăţenii. 


 În documentele Parlamentul European s-a afirmat dorinţa ca partidele politice europene să fie mai vizibile în alegerile din 2014
. Pe 13 iulie 2013 , deputații europeni au adoptat o rezoluție în care se cere ca: partidele să-și numească un candidat la președinția Comisiei înaintea alegerilor europene, pentru ca acesta să conducă la nivel european campania; numele și logo-ul partidelor politice europene să apară pe buletinul de vot (datele actuale arată că în momentul de față, în niciun stat membru nu se face acest lucru); partidele politice naționale să informeze cetățenii despre apartenența lor la un partid european și despre candidatul pe care îl susțin la președinția Comisiei. Deputații europeni se așteaptă ca persoana susținută de partidul care câștigă cele mai multe locuri în Parlament să fie prima luată în considerare pentru postul de președinte al Comisiei.


Etapele ulterioare desfăşurării alegerilor europene vor fi următoarele: în iunie grupurile parlamentare constituite în viitorul Parlament European vor deschide negocieri cu Consiliul European în vederea alegerii viitorului preşedinte al Comisiei Europene; la Consiliul European din 26-27 iunie 2014 acesta va fi nominalizat; între 14 - 17 iulie 2014 Parlamentul European va vota în şedinţă plenară această nominalizare. În luna septembrie 2014 de vor desfăşura audierile individuale ale comisarilor aleşi în cursul verii, iar în luna octombrie Parlamentul European va confirma noua componenţă a Comisiei Europene care va intra în funcţiune de la 1 noiembrie 2014.
3. Alegerile primare din cadrul partidelor politice europene 


Un partid politic european este o organizație constituită pe baza unui program politic, ai cărei membri sunt partide naționale şi persoane fizice şi care este reprezentată în mai multe state membre. După cum se menționează în tratate, partidele politice la nivel european sunt importante ca factor de integrare în Uniune. Acestea contribuie la formarea unei conştiințe europene şi la exprimarea voinței politice a cetățenilor Uniunii. ”Partidele politice europene primesc fonduri de la Parlamentul European pentru cheltuielile direct legate de obiectivele prezentate în programul lor
.
Într-un ghid special se explică regulile privind fondurile alocate partidelor și felul în care acestea pot fi folosite. Temeiul juridic al acestei finanţări este oferit de articolul 10 alineatul (4) din Tratatul privind Uniunea Europeană şi articolul 224 din Tratatul privind funcţionarea Uniunii Europene. Normele privind finanţarea sunt stabilite într-un Regulament
 adoptat de Consiliu şi de Parlament, acesta fiind revizuit pentru a îmbunătăți condițiile de finanțare. Normele de aplicare au fost adoptate de Biroul Parlamentului European. 
Din iulie 2004, partidele politice europene au avut posibilitatea de a primi fonduri anuale din partea Parlamentului European. Finanțarea s-a  făcut sub formă de subvenţie de funcţionare. Aceasta poate acoperi 85% din cheltuielile eligibile ale partidului, în timp ce restul cheltuielilor trebuie să fie acoperite din resurse proprii, precum cotizațiile membrilor şi donațiile. Subvențiile pot fi folosite pentru a acoperi cheltuielile legate direct de obiectivele stabilite în programul partidului politic. Acestea pot fi: reuniuni şi conferințe; publicații, studii şi publicitate; cheltuieli administrative, de personal şi de deplasare; cheltuieli de campanie pentru alegerile europene. Acestea constituie cheltuielile eligibile. Subvențiile nu pot fi folosite, printre altele, pentru a acoperi cheltuieli precum: cheltuieli de campanie pentru referendumuri şi alegeri (cu excepția alegerilor europene); finanțarea directă sau indirectă a partidelor naționale, a candidaților la alegeri şi a fundațiilor politice, atât la nivel național, cât şi european; datorii sau cheltuieli privind datoriile.


În prezent, principalele partide politice europene
 sunt: Partidul Popular European
, Partidul Socialiştilor Europeni
, Alianţa Liberalilor şi Democraţilor pentru Europa
, Verzii
, Alianţa Consevatorilor şi Reformiştilor
, Partidul Stângii Europene
, Mişcarea pentru o Europă a Libertăţilor şi Democraţie
, Partidul European Democratic
, Alianţa  Liberă Europeană
, Alianţa Europeană pentru Libertate
, Alianţa Europeană a Mişcărilor Naţionale
, Mişcarea Politică Creştină Europeană
, Democraţii EU
.


În actualul Parlament European au fost formate următoarele grupuri parlamentare: Grupul Partidului Popular European
-PPE, Grupul Alianţei Progresiste a Socialiştilor şi Democraţilor (grupul S&D)
, Alianţa Liberalilor şi Democraţilor pentru Europa-ALDE
, Verzii/Alianţa Liberă Europeană
-Green EFA, grupul Conservartorilor şi Reformiştilor Europeni
-ECR, Grupul Confederal al Stângii Unite Europene/Stânga Verde Nordică- GUE/NGL
, Europa Libertăţii&Democraţiei-EFD.


Conform noilor prevederi ale Tratatului de la Lisabona, principalele partide politice europene au dreptul de a avea candidaţi pentru postul de Preşedinte al Comisiei Europene. Pentru desemnarea acestor candidaţi dar şi a celorlalţi candidaţi înscrişi pe listele pentru alegerile europarlamentare, unele partide politice europene au organizat alegeri primare pentru desemnarea candidaţilor la funcţia de preşedinte al Comisiei Europene..


În etapa aşa numitelor alegeri primare europene, care s-au desfăşurat în ultimele luni, modalităţile de alegere a candidaţilor au variat foarte mult, de la un vot secret acordat în Congres, în cazul liberalilor ALDE sau conservatorilor din Partidul Popular European, la organizarea primarelor interne, în cazul stângii (S&D şi stânga radicală) şi on-line în cazul Verzilor. 
În general, aceste decizii se pot lua conform mai multor modele de desfăşurare a alegerilor primare: o decizie luată la nivel central, cu uşile închise, candidatul fiind desemnat de liderii partidelor politice naţionale care fac parte din partidul politic european; o decizie publică luată la nivel central, o decizie luată prin consultarea liderilor partidelor naţionale; alegeri primare închise în care membrii partidelor politice naţionale aleg prin vot candidatul; alegeri primare deschise în care fiecare cetăţean european are posibilitatea de a vota pentru candidatul dorit. 
Partidul Socialist European s-a angajat să desemneze un candidat pentru funcţia de Preşedinte al Comisiei Europene
, fiind elaborată Rezoluţia adoptată de Consiliul PES de la Varșovia din 2 decembrie 2010, intitulată Un proces democratic și transparent pentru desemnarea candidatului PES pentru preşedinţia Comisiei Europene. În rezoluţie se afirma că politicile europene s-au schimbat, că domeniile de competență ale instituțiilor europene au fost extinse, că legislația UE afectează tot mai mulți cetățeni europeni, având un impact mai mare asupra multor domenii ale vieții lor . Înacest context, cetățenii europeni au acum mai multe oportunități decât oricând înainte de a influenţa politicile decise la nivel european. În Rezoluţie se afirma că introducerea prevederilor pentru inițiativa cetățenilor europeni a arătat în mod clar intenţia UE de a consolida atât democrația participativă cât şi cea reprezentativă, promovarea deschiderii și transparenței faţă de cetăţenii europeni. La fel ca și la nivel local, regional și național, politicile europene trebuie să se articuleze în jurul alegerilor democratice, pentru ca acestea să devină pe deplin al patrulea nivel de democrație și de guvernare la nivel european. În Rezoluţie se sublinia că esenţa democrației europene constă în alegerea directă a reprezentanților cetățenilor lîn Parlamentul European. Cu toate acestea, în ciuda consolidării vizibile a partidelor politice europene, rata de participare la alegerile europene este scăzută ceea ce arată că vizibilitatea diferitelor partide politice a fost limitată.  
Socialiştii europeni apreciau faptul că, în anul 2014, Consiliul European va trebui să ia în considerare rezultatele alegerilor la Parlamentul European, atunci când propune un candidat la funcția de Președinte al Comisiei Europene. Candidatul ales trebuie să obțină o majoritate absolută în Parlamentul nou ales. Documentul aprecia că acest lucru va transforma alegerile europene, cetățenii vor vedea în mod clar o consecință imediată a votului lor. În acest mod, se va schimba, de asemenea, nivelul de responsabilitate al Comisiei Europene față de cetățenii europeni și reprezentanții aleși ai acestora, astfel încât,  alegerile europene să devină la fel de importante din punct de vedere politic ca alegerile naționale. În acest context, Partidul Socialist European va trebui sa prezinte clar și vizibil alegătorilor europeni opţiunile sale politice. S-a stabilit alegerea în mod deschis a candidatului comun, prin confruntare credibilă, modernă a unor perspective alternative. 

Consiliul Partidului Socialist European a stabilit înfiinţarea unui grup de lucru numit " Candidat 2014 " care a precizat criteriile candidaturii, procedura de selecție, organizarea și finanțarea procesului de selecție, calendarul pentru selectarea candidatului. Grupul de lucru " Candidatul 2014 " a prezentat un raport conducerii, urmând ca propunerea să fie adoptată în cadrul Consiliului. Candidatul PES pentru Președinția Comisiei Europene, împreună cu șefii listelor naționale pe partide, vor întruchipa mesajul socialiştilor pentru cetățenii europeni. 

Anul trecut, la Congresul Partidului Socialist European de la Praga, s-a luat decizia unanimă de a avea la alegerile europene 2014 o strategie comună pentru punerea în aplicare a unui program comun, întruchipate de un candidat comun pentru funcția de Președinte al Comisiei Europene. Acționând politic coerent, ca o familie, cu un program și o personalitate capabilă de a conduce Europa, socialiştii europeni sperau să câștiga în unitate și vizibilitate, și să fie în măsură să comunice mesaje electorale, cu scopul de a câştiga alegerilor europene din 2014. 
 

În urma desfăşurării alegerilor primare, candidatul stabilit a fost Martin Schulz, preşedintele Parlamentului European. În luna ianuarie 2014 el a fost desemnat capul de listă al Partidului Socialist European. Acesta şi-a oficializat campania pe data de 3 noiembrie 2013, fondându-şi discursul pe ideea că postul de Preşedinte al Comisiei Europene ar trebui să revină, liderului partidului câştigător în alegeri, deşi această strategie nu întruneşte unanimitatea, politizarea Comisiei Europene fiind percepută de unii ca reprezentând un risc.
 Social-democratul german, considera însă că acest nou mod de alegere va fi cel mai bun mijloc de a acoperi cumva o parte din deficitul democratic atât de mult reproşat Uniunii Europene, permiţând diferitelor familii politice să personalizeze campania electorală. El afirma că a alege un lider capabil de a se bate în toate cele patru colţuri ale continentului pentru un program susţinut de familia sa politică, va contribui la atragerea alegătorilor, mai ales când extremele riscă să aibă un cuvânt important de spus în timpul scrutinului. Martin Schulz, numit celălalt german al Europei 
, alături de Angela Merkel, deşi critică politicile de austeritate susţinute de cancelarul german, îi place să acţioneze ca mediator între cancelarul german şi preşedintele francez, François Hollande. 
La reuniunea Consiliului Uniunii Europene, imediat după alegeri, în octombrie 2013, Angela Merkel devenită “cea mai importantă politiciană a continentului” (The Economist), afirma că ţările din zona euro ar trebui să devină mai competitive, că. Europa are nevoie de un “salt calitativ”. Angela Merkel dorea astfel să stimuleze proiectul menit să devină moştenirea ei politică: reforma Uniunii Europene
. În contextul fragilizării zonei euro şi a creşterii euroscepticismului, ea pregăteşte o ofensivă europeană a reformelor pe care ar putea să o realizeze împreună cu noii parteneri posibili de coaliţie de la SPD, probabil în tandem cu Martin Schulz, conferind politicii europene o tentă socială mai pronunţată. E vorba de programe împotriva şomajului în rândul tinerilor şi a evaziunii fiscale, precum şi despre un buget propriu al zonei euro menit să stimuleze creşterea economică. 
Martin Schulz, în vârstă de cincizeci şi şapte de ani, are mari şanse să fie ales în această funcţie, deoarece se bazează pe o susţinere largă în Parlamentul European şi în Consiliul European, susţinere care depăşeşte cu mult membrii propriei familii social-democrate. Motorul germano-francez ar putea fi repus în funcţiune, social-democratul german bucurându-se de încrederea preşedintelui francez François Hollande. Pentru ca  Martin Schulz  să obţină postul de preşedinte al Comisie, socialiştii europeni trebuie să învingă Partidul Popular European, de centru-dreapta, sau cel puţin să obţină un rezultat suficient de bun pentru a putea revendica victoria.

Partidul European al Verzilor s-a  înscris de asemenea pe varianta desemnării în mod deschis a candidaţilor, organizând, în luna noiembrie 2013, alegeri primare pe Internet, avându-i drept candidaţi pe francezul José Bové, Monica Frassoni (Italia), Rebecca Harms (Germania) şi Ska Keller (Germania). În luna februrie a fost anunţat rezultatul alegerilor, iar în perioada 21-23 februarie 2014 a fost organizat Congresul electoral pentru adoptarea Manifestului comun. Celor două personalităţi candidate la funcţia de Peşedinte al Comisiei Europene stabilite iniţial - Ska Keller şi José Bové, câştigătorii primarelor, li s-a alăturat şi Rebecca Harms. Din cele peste 22600 voturi, cei doi au obţinut aproximativ 11000 de voturi fiecare, pe locul trei plasându-se Rebecca Harms (Germania), cu 8100  voturi, urmată de Monica Frassoni (Italia), 5850 voturi.


Conform strategiei de campanie pentru alegerile europene din mai 2014
, Verzii europeni, prin reprezentantul  lor José Bové, se vor poziţiona împotriva curentului neoliberal, combătând politicile fiscale dominate de austeritate. Prin această poziţionare, verzii speră să atragă alături de electoratul ecologist şi o parte a electoratului de stânga
. La rândul său, Ska Keller, tânăra eurodeputată germană de 30 de ani, a subliniat soluţiile pe care verzii le propun, punând în centru şomajul tinerilor şi drepturile refugiaţilor şi imigranţilor. Deşi sunt conştienţi că nu au şanse la câştigarea postului de conducător al executivului european, verzii speră să contribuie în mod semnificativ la alegerea acestuia. 

Partidul Popular European a respins varianta adoptării unei proceduri deschise asemeni alegerilor primare pentru desemnarea  candidatului la preşedinţia Comisiei. În acest scop, au avut loc negocieri interne referitoare la determinarea profilului candidatului partidului
. La congresul din octombrie 2012, de la București, Partidul Popular European stabilise în general profilul viitorului președinte al Comisiei Europene, urmând să fie stabilită  procedura de alegere a acestuia. La acea întâlnire, preşedintele Partidului Popular European, Wilfried Martens, a exprimat indirect rezerve faţă de posibila candidatură a premierului polonez Donald Tusk, afirmând că viitorul preşedinte ar trebui să vorbească mai multe limbi străine şi să aibă o importantă experienţă instituţională în cadrul UE. În acelaşi context, comisarul european Viviane Reding a exprimat susţinerea pentru un al treilea mandat la preşedinţia Comisiei al lui José Manuel Barroso. 

Partidul Popular European s-a reunit la Dublin pe 7 martie 2014 şi a desemnat drept candidat la funcţia de Peşedinte al Comisiei Europene al forţelor politice de centru-dreapta pe  luxemburghezul  Jean-Claude Juncker
 cu 382 voturi contra a 245 voturi pentru Michel Barnier, dintr-un total de 812 delegaţi. Au mai fost discutate şi nominalizările pentru alte posturi importante, precum cea de preşedinte al Parlamentului European, al Consiliului European şi al diplomaţiei europene. 

Alianţa Liberalilor şi Democraţilor pentru Europa - ADLE a avut iniţial dificultăţi în demersul de a găsi un candidat la preşedinţia Comisiei Europene, punând în discuţie abandonarea acestei candidaturi care ar fi concurat cu candidatura pentru un alt post important ce ar putea fi obţinut de partid în cadrul Uniunii. Una din discuţii era aceea ca secretarul general NATO, Anders Fogh Rasmussen, liberal danez, ar putea deveni preşedintele Consiliului European
. 


Pe data de 1 februarie 2014 a fost organizat la Bruxelles Congresul liberalilor europeni la care a fost desemnat, în cadrul unor alegeri primare, drept  cap de listă pentru europarlamentare şi candidat la funcţia de preşedinte al Comisiei Europene,   Guy Verhofstadt, una din figurile federaliste ale actualului Parlament European. Acesta a fost urmat de Olli Rehn, actualul comisar pentru Afaceri economice şi monetare şi moneda euro, care a ocupat a doua poziţie după votare.  
Partidul Stângii Europene a decis în cadrul celui de al patrulea Congres din 5 decembrie 2013 ca stânga radicală să aibă drept candidat la funcţia de peşedinte al Comisiei Europene pe grecul Alexis Tsipras, criticul austerităţii, al „oamenilor în negru” veniţi din partea troicii europene. Liderul formaţiunii Syriza, gruparea radicală de stânga din Grecia,
 considera numirea sa în calitate de candidat pentru preşedinţia Comisiei drept o „oportunitate istorică” pentru toate forţele de stânga din Europa. Alexis Tsipras a subliniat că numirea sa „nu este simbolică numai pentru poporul grec”, care a devenit „cobai de pe continent”, „nu este nici o candidatura care reprezintă popoarele din sud, ci a tuturor popoarelor europene”. În opinia sa, în Europa nu există limite geografice, astfel încât numirea sa „reprezintă toate forțele de stânga de pe continent”.
Preşedintele reales al Stângii Unite, Pierre Laurent, a subliniat că nominalizarea liderului grec „va fi un element care va dinamiza dezbaterea europeană, dându-i un caracter combativ, el promovând o politică împotriva celor care au construit actualul model european”. 
Alexis Tsipras, a cărui nominalizare la funcția de președinte al Comisiei Europene a primit sprijinul a peste 84 % din delegații Congresului, a prezis că următoarele alegeri europene din mai 2014 „vor decide direcția și calea Europei, care este în curs de elaborare” și că „aceste alegeri sunt critice şi importante” pentru stânga europeană. Pentru liderul grec, Europa trece printr-o dilemă care este legată de propria sa existență, popoarele din Europa trebuind să câștige această bătălie cu o Europă construită în mod autoritar de forţele politice actuale. El a arătat că proiectul politic alternativ al Stângii Unite se opune forțelor neoliberale care au creat o Europă a sărăciei și au distrus drepturile sociale ale cetățenilor săi. Alexis Tsipras a recunoscut că va fi „o luptă dificilă, pentru că forțele care au construit Europa de azi se tem de democrație”. Prin urmare, în viziunea sa, această nominalizare reprezintă Europa  coeziunii sociale, păcii, solidarităţii și democrației. 
Programul campaniei electorale va lua în considerare dezbaterile din toamna trecută când a fost organizat primul Forum european al alternativei. Pe 20 septembrie 2013, prezentând propriul program politic la Institutul Kreisky din Viena, Alexis Tsipras i-a surprins pe cei care l-au criticat
 afirmând că arhitectura zonei euro şi planurile de asistenţă financiară au destrămat Uniunea în loc de a bandaja rănile, acesta fiind motivul pentru care Uniunea Europeană trebuie reformată în totalitate. 


Alianţa Europeană a Libertăţilor care reuneşte formaţiunile politice de extremă-dreapta a fost preocupată de crearea în viitorul Parlament European a unui grup comun al partidelor naţionaliste. 
Pe data de 13 noiembrie 2013, şefa Frontului Naţional francez, Marine Le Pen, a făcut o vizită omologului său olandez, Geert Wilders pentru a crea o alianţă înaintea alegerilor europene de anul viitor. Vizita a fost primită cu scepticism în sânul partidului său din cauza diferenţelor ideologice. Dacă au în comun euroscepticismul lor şi opoziţia faţă de imigraţie, punctele de vedere pro-Israel şi pro-homosexuali ale PVV nu par să fie împărtăşite de Frontul Naţional.  Obiectivul politic al lui Marine Le Pen şi al lui Geert Wilders este simplu: extrema dreaptă europeană încearcă să se unească pentru a obţine un grup în Parlamentul European după alegerile din mai 2014. Pe data de 15 noiembrie 2013, într-un hotel din Viena, mai multe partide de extremă dreapta europene printre care Vlaams Belang belgian, Frontul Naţional francez (FN), Partidul Libertăţii (PVV) olandez, Partidul Libertăţii (FPÖ) austriac şi Liga Nordului italiană, au intenţionat să redacteze un text conceptual de cooperare
, punând bazele pentru un mare bloc de extremă dreapta în Europa în vederea alegerilor europene din 2014.

Pentru constituirea unui grup în Parlamentul European este nevoie de cel puţin şapte partide, de 25 membri repartizaţi în cel puţin şapte ţări, mai ales de susţinerea Ligii Nordului. Alternativa pentru Germania şi Partidul Independenţei Marii Britanii au renunţat să vină în ultimul moment. În Scandinavia, Dansk Folkeparti a refuzat oferta lui Le Pen şi a lui Geert Wilders, de a se alătura alianţei eurosceptice formată pe 13 noiembrie
. În ochii partidului populist danez, Frontul Naţional are “rădăcini profunde în antisemitism”. Vicepreşedintele partidului, Søren Espersen, s-a declarat chiar şocat că populiştii suedezi ar putea să reflecteze la această ofertă. 

Demn de remarcat este faptul că, în Franţa, pentru prima oară, un sondaj plasa Frontul Naţional în fruntea intenţiilor de vot, partidul de extrema dreaptă condus de Marine Le Pen fiind creditat în octombrie 2013, cu 24 % din voturi, cu doar două puncte peste scorul înregistrat de Uniunea pentru o Mişcare Populară şi cinci puncte Partidul Socialist, aflat la guvernare
. 


În luna martie 2014, Alianţa Europeană a Libertăţilor a decis că nu vor avea un candidat comun pentru funcţia de preşedinte al Comisiei Europene. La o conferinţă de presă organizată la Strasburg, eurodeputata Marine Le Pen, austriacul Franz Obermayr şi belgianul Philip Claeys au anunţat această decizie, precizându-se că deşi mişcarea are lideri charismatici, confruntarea dintre personalităţile lor puternice a fost decisivă
. Pe de altă parte, partidele de extremă-dreapta resping sistemul instituţiilor europene la care prin desemnarea unui candidat, le-ar accepta. Cu acest prilej, liderul francez al extremei-drepte a reafirmat că partidele din acest grup au reuşit să aibă o viziune comună.

  
Pe data de 20 februarie 2014,  Alianţa Europeană a Conservatorilor şi Reformiştilor a luat decizia de a refuza desemnarea unui candidat, aceasta respingând, în esenţă, ideea existenţei a unui electorat european
. Conform liderului Alianţei, Jan Zahradil, a criticat funcţia însăşi de conducător a unei instituţii precum Comisia Europeană care este departe de cetăţenii săi. Alianţa grupează partide din 17 state, 12 state membre ale UE. Formaţiunea politică a conservatorilor şi reformiştilor europeni este dominată de conservatorii britanici. În campania lor, au decis să aibă un program comun, criticând partidele europene care vor să aleagă preşedinte al unui guvern dar nu are o naţiune europeană. În acest context, ei neagă inclusiv existenţa unui electorat european.

Până în prezent s-au înscris în această cursă electorală cinci candidaţi; Martin Schulz, actualul preşedinte al Parlamentului European, aflat în fruntea listei Partidului Socialist European; cuplul José Bové şi Ska Keller din partea Verzilor; Guy Verhofstadt din partea liberalilor europeni; Jean-Claude Juncker din partea Partidului Popular European; Alexis Tsipras din partea Stângii Unite Europene.

Alegerea indirectă a unui preşedinte al Comisiei Europene a devenit aşadar elementul esenţial al campaniei pentru alegerile europene 2014.
4. Prognoze şi analize electorale recente 


Sondajele de opinie
 realizate în luna februarie şi publicate pe data de 5 martie 2014 arătau o luptă strânsă de 209 locuri pentru socialişti faţă de 202 pentru PPE, pe locul trei aflându-se forţele radicale de stânga. Analiza ultimei prognoze electorale EP 2014
, realizate cu 12 săptămâni înainte de alegeri, a luat în considerare noile sondaje de opinie efectuate în fiecare stat membru, cu excepția Regatului Unit, Cipru, Luxemburg, și Malta, precum și actualizarea datelor statistice, inclusiv decizia Curții Constituționale germane de a elimina pragul de 3 %, pentru alegerile europarlamentare. 
Datele au relevat aşadar avansul redus al socialiștilor europeni faţă de Partidul Popular European, dar şi un sprijin important acordat forţelor de protest și anti - europene, atât pe dreapta și cât şi pe stânga eşicherului politic european.  În mod special, grupul stângii radicale, Stânga Unită Europeană (GUE - NGL), s-a plasat pe locul al treilea, înaintea liberalilor (ALDE). Această ascensiune a avut loc ca urmare a creșterii susţinerii Listei Tsipras în Italia și a Blocului stângii în Portugalia. Modificarea pragului electoral în Germania va însemna probabil ca pentru prima dată să fie în plus cel puțin patru partide câștigătoare: Alternativa pentru Germania (AFD), Partidul Piraţilor (PIR), Alegătorii liberi ( FW ), și Partidul National Democrat (PND), de extremă-dreapta. Această prognoză a fost dată în urma rezultatelor celor trei sondaje recente electorale ale UE (de INSA, AGA și Forsa, desfășurat între 17 și 24 februarie). În general, acest sprijin acordat partidelor mici în Germania este parte dintr-o tendință mai largă în Europa, de fragmentare a electoratului. Mulți europeni au intenţia de a vota pentru mişcări de protest, cu caracter populist, pentru partidele eurosceptice sau radicale de dreapta sau de stânga, mult mai pronunţat decât în urmă cu cinci ani. Acest lucru va produce probabil o fragmentare a forţelor politice din noul Parlament European și la diminuarea celor de centru.


La aceste alegeri europarlamentare vor participa partide noi din mai multe state membre, astfel încât se va schimba structura celor trei grupuri parlamentare din Parlamentul European şi se va constitui probabil un grup nou condus de către Frontul Național francez (FN) și Partidul olandez al Libertății (PVV). 

O altă analiză a acestor rezultate
 arată că socialiştii vor reprezenta probabil cel mai mare grup politic din Parlamentul European care va fi unul mult mai polarizat decât cel actual. În viitorul for legislativ european vor fi reprezentate mai puţine formaţiuni politice de centru şi mult mai multe partide reprezentante ale stângii radicale, dreptei radicale şi anti-europene. Ponderea marilor grupuri politice europene (PPE, S & D şi Alianţa Liberalilor şi Democraţilor pentru Europa - ALDE) va fi probabil redusă la 65% (de la 72 % în prezent), iar ponderea forţelor politice cu atitudine critică, radicală faţă de UE va creşte probabil la aproximativ 29% din locuri.

Ponderea celor două grupuri politice mari şi diferenţa dintre ele va depinde, în primul rând, de sprijinul acordat acestora în Germania, Franţa şi Italia. În al doilea rând, sondajele de opinie europene nu reflectă pe deplin intenţiile de vot finale, care vor depinde de natura  campaniei desfăşurate. Având în vedere această marjă de eroare, socialiştii vor câştiga probabil între 190 şi 230 de locuri, în timp ce PPE ar putea câştiga între 180 și 225 de locuri. Un mare grad de imprevizibilitate va fi legat de modul de afiliere al noilor partide ce vor intra în Parlamentul European şi ponderea celor neafiliate, cum ar fi Mişcarea cinci stele ( M5S ) care ar putea avea 18 de locuri, sau Acţiunea cetăţenilor cehi nemulţumiţi (ANO) care ar putea câştiga 9 locuri..

Grupul dreptei radicale ar putea fi format din Frontul Naţional francez, PVV olandez, FPÖ austriac, VB belgian, Liga Nordului italiană, SD suedeză şi probabil din alte state, însumând cca 37 de deputaţi europeni din 6 state membre, care ar îndeplini una dintre cele două praguri legale pentru formarea unui grup (cel puţin 25 de deputaţi din cel puţin 7 state membre). Acest grup, împreună cu alte partide de extremă-dreapta şi cu grupul mare de dreapta al PPE ar putea forma o mare coaliţie în viitorul Parlament influenţând marile decizii, inclusiv alegerea viitorului Preşedinte al Comisiei Europene.

Bolcul partidelor populiste eurosceptice ar putea influenţa, de asemenea, agenda politică a viitorului Parlament European mai ales în legătură cu Uniunea Economică şi Monetară, imigraţia, precum şi un acord de liber schimb între UE și Statele Unite ale Americii. 

Analiza campaniei web pentru alegerile europene din anul 2009
 sublinia că una dintre cele mai frecvente abordări pentru studierea comunicării politice on-line este  măsurarea site-ului partidului politic european, al candidaţilor politicieni, cu scopul de a se angaja vizitatori în timpul campaniei. 
Chiar dacă analiza de comunicare politic on-line a evoluat de-a lungul anilor, analiza site-ului este încă un instrument valid de studiere, la care se adaugă  alte caracteristici noi. Conform specialiştilor
, site-urile de campanie au patru funcţii principale: cea de a informa despre un partid politic european sau despre un candidat; cea de a conferi o reputaţie politică personală ca ripostă la diverse replici; de realizare a unei conexiuni cu electoratul în mediul online; permit utilizarea unor forme de transmisie audio-video a mesajelor politice. Site-urile se diferenţiază prin nivelul conţinutului afişat, relevant în raport cu personalitatea politică a candidatului. În anul 2014, candidaţii la alegerile europene au tendinţa de a limita site-ul de campanie, rămânând, în principal numai la funcţia acestora de informare, evitând să intre în curse sterile şi decredibilizante. 

În luna februarie 2014, în clasamentul vizibilităţii mediatice a candidaţilor
 domină candidatul social-democraţilor Martin Schultz cu 63%, respectiv 39.326 menţionări, urmat de Alexis Tsipras 17%, respectiv 10.481 menţionări, Guy Verhofstadt 10%, Franziska Keller- José Bové 8%, Jean-Claude Juncker 2%. Au fost luate în calcul apariţiile în presa scrisă, pe Facebook, Twiter, Blog, Forumuri.


Candidatul Martin Schultz a avut o prezenţă puternică în media tradiţională, beneficiind şi de capitalul simbolic deţinut de actualul Preşedinte al Parlamentului European. Candidatul stângii radicale s-a plasat pe locul secund fiind foarte prezent pe Blog şi pe Twiter, devansând candidaţii liberalilor şi popularilor. Competiţia va fi mai strânsă, mai ales pe Twiter unde Alexis Tsipras îşi va intensifica mult campania datorită resurselor militanţilor activi. Principala concluzie a desfăşurării acestei etape a fost că desemnarea mai devreme a unui candidat a avut un rol decisiv în constituirea capitalului mediatico-politic.

Campania televizată care va începe din data de 15 mai 2014 va avea câţiva protagonişti 
importanţi care s-au detaşat în aceasta etapă a alegerilor europene.
Vom prezenta, în lucrările viitoare, principalele programe politice ale partidelor politice europene precum şi ultimele prognoze electorale.


� � HYPERLINK "http://www.agerpres.ro/media/index.php/international/item/222056-Europenii-amenintati-de-saracie-din-cauza-austeritatii-raport-Oxfam.html" ��http://www.agerpres.ro/media/index.php/international/item/222056-Europenii-amenintati-de-saracie-din-cauza-austeritatii-raport-Oxfam.html�  12 septembrie 2013





� Anni Podimata (S&D, EL), unul dintre cei doi vicepreședinți ai Parlamentului European, responsabil pentru comunicare


� Othmar Karas (PPE, AT), vicepreședinte responsabil pentru comunicare.

